SKRIFTLIG FORESPØRGSEL E-3205/02

af Kathleen Van Brempt (PSE) til Kommissionen

(11. november 2002)

Om: Computervirusser

Virksomheder og privatpersoner udsættes oftere og oftere for skader som følge af computervirusser.

Kan Kommissionen oplyse, hvor mange computervirusser der dukker op hver måned i EU? Kan Kommissionen forelægge oplysninger om de seneste to år, således at man kan få et indtryk af udviklingen?

Kan Kommissionen oplyse, hvor mange computervirusser der dukker op hver måned i medlemsstaten Belgien? Kan Kommissionen forelægge oplysninger om de seneste to år, således at man kan få et indtryk af udviklingen?

Er der tale om et voksende problem?

Hvilket beløb udgør de økonomiske skader, som computervirusserne forårsager?

Hvilke initiativer agter Kommissionen at tage for at dæmme op for problemet?

Svar afgivet på Kommissionens vegne af Erkki Liikanen

(5. februar 2003)

Elektroniske kommunikationsnet og informationssystemer spiller en central rolle i EU-borgernes dagligdag og er af afgørende betydning for udviklingen af økonomien i EU. Net- og informationssystemer smelter sammen og forbindes i stigende grad med hinanden Der er mange fordele ved denne udvikling, men desværre har de nye infrastrukturer også deres sårbare punkter, der giver nye muligheder for kriminalitet og IT-vandalisme. Kommissionen er meget bekymret over det stigende antal tilfælde af virus og andre former for hærværkssoftware.

Kommissionen indsamler ikke statistikker over det præcise antal virus og anden slags hærværkssoftware, der spredes, og efterforsker heller ikke omfanget af de skader, der forvoldes. Der er forskellige offentligt tilgængelige rapporter, der giver forskellige skøn. På adressen http://www.securitystats.com/virusstats.asp findes en liste over en række websteder, der indeholder statistikker over virus og skader. De fleste kilder regner med, at der er et godt stykke over 70 000 virus i omløb, og at antallet stiger eksponentielt. I sig selv giver disse tal ingen mening. Omfanget af de skader, der forårsages af en virus, afhænger af en række faktorer, bl.a. hvor hurtigt virussen spredes, hvor let den opdages af antivirusprogrammer, og hvor stor skade den forårsager på computerne. Efter Kommissionens opfattelse foreligger der ingen pålidelige tal om omfanget af skader forvoldt af virus. De fleste virksomheder og privatpersoner indberetter ikke, hvor mange virusangreb de har været udsat for, eller hvor store skader angrebene har forvoldt. Og i de tilfælde, hvor angrebene indberettes, varierer beregningsmetoderne kraftigt, og nøjagtigheden kontrolleres generelt ikke.

Ikke desto mindre står det klart, at virus udgør et vigtigt og voksende problem, og Kommissionen har grebet problemet med hærværkssoftware an i en række meddelelser og initiativer. I januar 2001 udsendte Kommissionen en omfattende politisk erklæring om internetsikkerhed og internetkriminalitet, nemlig meddelelsen Et sikrere informationssamfund: Højnelse af sikkerheden

i informationsinfrastrukturerne og bekæmpelse af computerrelateret kriminalitet(1). I juni 2001 udsendte Kommissionen meddelelsen Net- og informationssikkerhed: Forslag til en europæisk strategi(2), der behandlede spørgsmålet om trusler mod netsikkerheden mere detaljeret og foreslog forebyggende foranstaltninger. På den ene side har Kommissionen foreslået en række forebyggende foranstaltninger, og på den anden side har den taget initiativ til at give myndighederne de nødvendige midler til at retsforfølge personer, der spreder virus.

Hvad angår forebyggende foranstaltninger, har Kommissionen truffet adskillige initiativer som led i e-Europe-handlingsplanerne og IST-programmet. Initiativerne skal fremme sikkerheden i netinfrastrukturer, gøre sikkerhedsteknologier lettere tilgængelige, skabe øget bevidsthed om sikkerhedsproblemerne og om, hvordan computere kan beskyttes, samt støtte hurtige reaktioner på specifikke sikkerhedstrusler (yderligere oplysninger findes på: http://europa.eu.int/information_society/eeurope/index_en.htm). Net- og informationssikkerhed er et højt prioriteret område i Kommissionens arbejdsprogram for 2003. Kommissionen er i øjeblikket ved at undersøge, hvordan sikkerheden i informations- og kommunikationsnet kan forbedres, således som beskrevet i ovennævnte meddelelse. Endvidere er der planer om at oprette et organ for net- og informationssikkerhed, som nævnt i Rådets resolution(3) og Parlaments beslutning(4) om net- og informationssikkerhed.

I april 2002 fremsatte Kommissionen forslag til en rammeafgørelse om angreb på informationssystemer(5). Dette forslag behandler de vigtigste former for kriminalitet mod informationssystemer såsom ulovlig adgang til informationssystemer, spredning af hærværkssoftware og overbelastningsangreb (denial of service-angreb). Formålet med rammeafgørelsen er at sikre, at de retshåndhævende myndigheder i Europa er i stand til at gribe ind over for disse nye former for kriminalitet. Parlamentet har for nylig vedtaget en holdning til dette forslag, og forslaget er i øjeblikket til behandling i Rådet.

(1) KOM(2000) 890 endelig udg.

(2) KOM(2001) 298 endelig udg.

(3) Rådets resolution af 28.1.2002, EFT C 43 af 16.2.2002.

(4) A5-0311/2002 endelig udg., Europa-Parlamentets beslutning af 17.9.2002.

(5) EFT C 203 E af 27.8.2002.